Document ID: 32015D0060

ODLUKA (EU, Euratom) 2015/60 VIJEĆA I KOMISIJE
od 15. prosinca 2014.
o stajalištu koje treba zauzeti u ime Europske unije i Europske zajednice za atomsku energiju u okviru Vijeća za pridruživanje osnovanog Sporazumom o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane, u pogledu donošenja odluka Vijeća za pridruživanje o poslovniku Vijeća za pridruživanje i poslovniku Odbora za pridruživanje i pododborâ, osnivanja dvaju pododbora i delegiranja određenih ovlasti Vijeća za pridruživanje Odboru za pridruživanje u sastavu za trgovinu
VIJEĆE EUROPSKE UNIJE,
EUROPSKA KOMISIJA,
uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 9.,
uzimajući u obzir Ugovor o osnivanju Europske zajednice za atomsku energiju, a posebno njegov članak 101.,
uzimajući u obzir prijedlog Europske komisije,
budući da:
(1)
Člankom 486. Sporazuma o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane (1) („Sporazum”), predviđa se djelomična privremena primjena Sporazuma.
(2)
Člankom 4. Odluke Vijeća 2014/295/EU (2) i člankom 4. Odluke Vijeća 2014/668/EU (3) utvrđuje se koji se dijelovi Sporazuma privremeno primjenjuju odnosno trebaju privremeno primjenjivati.
(3)
U skladu s člankom 462. stavkom 2. Sporazuma, Vijeće za pridruživanje utvrđuje svoj poslovnik.
(4)
U skladu s člankom 462. stavkom 3. Sporazuma, Vijećem za pridruživanje naizmjence predsjedavaju predstavnik Unije i predstavnik Ukrajine.
(5)
U skladu s člankom 464. stavkom 1. Sporazuma, Vijeću za pridruživanje pri obavljanju njegovih zadaća pomaže Odbor za pridruživanje, dok, u skladu s člankom 465. stavkom 1. Sporazuma, Vijeće za pridruživanje u svojem poslovniku utvrđuje zadaće i način rada Odbora za pridruživanje.
(6)
U skladu s člankom 466. stavkom 2. Sporazuma, Vijeće za pridruživanje može odlučiti o osnivanju posebnih odbora ili tijela u određenim područjima koji su potrebni za provedbu Sporazuma kako bi pomogli Vijeću za pridruživanje pri obavljanju njegovih dužnosti. U skladu s člankom 466. stavkom 3. Sporazuma, Odbor za pridruživanje isto tako može osnovati pododbore.
(7)
U skladu s člankom 461. stavkom 1. Sporazuma, Vijeće za pridruživanje odgovorno je za nadzor i praćenje primjene i provedbe Sporazuma. U skladu s člankom 465. stavkom 2. Sporazuma, Vijeće za pridruživanje može delegirati Odboru za pridruživanje bilo koju od svojih ovlasti, uključujući ovlast za donošenje obvezujućih odluka. Vijeće za pridruživanje trebalo bi delegirati Odboru za pridruživanje u sastavu za trgovinu, kako je naveden u članku 465. stavku 4. Sporazuma, ovlast za ažuriranje ili izmjenu priloga Sporazumu koji se odnose na poglavlja 1. (prilozi I.-C i I.-D Sporazumu), 2. (Prilog II. Sporazumu) te 3., 5., 6. i 8. glave IV. (Trgovina i pitanja povezana s trgovinom) Sporazuma, u skladu s člankom 463. stavkom 3. i člankom 465. stavkom 2. Sporazuma, u onoj mjeri u kojoj ta poglavlja ne sadrže posebne odredbe u pogledu ažuriranja ili izmjene tih priloga.
(8)
Kako bi se osigurala djelotvorna provedba Sporazuma, trebalo bi što je ranije moguće donijeti poslovnik Vijeća za pridruživanje i poslovnik Odbora za pridruživanje i pododborâ te bi trebalo biti moguće donijeti ih pisanim postupkom.
(9)
Stajalište Unije u okviru Vijeća za pridruživanje trebalo bi se stoga temeljiti na priloženim nacrtima odluka,
DONIJELI SU OVU UREDBU:
Članak 1.
1. Stajalište koje treba zauzeti u ime Europske unije i Europske zajednice za atomsku energiju u okviru Vijeća za pridruživanje osnovanog člankom 464. Sporazuma o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane, temelji se na nacrtima odluka Vijeća za pridruživanje priloženima ovoj Odluci u pogledu:
-
donošenja poslovnika Vijeća za pridruživanje i poslovnika Odbora za pridruživanje i pododborâ,
-
osnivanja dvaju pododbora, i
-
delegiranja određenih ovlasti Vijeća za pridruživanje Odboru za pridruživanje u sastavu za trgovinu, kako je naveden u članku 465. stavku 2. Sporazuma.
2. Manje tehničke izmjene nacrta odluka Vijeća za pridruživanje mogu dogovoriti predstavnici Unije u Vijeću za pridruživanje bez daljnje odluke Vijeća Europske unije.
Članak 2.
Vijećem za pridruživanje sa strane Unije predsjeda Visoki predstavnik Unije za vanjske poslove i sigurnosnu politiku, u skladu sa svojim zaduženjima na temelju Ugovorâ te u svojstvu predsjednika Vijeća za vanjske poslove.
Članak 3.
Ova Odluka stupa na snagu na dan donošenja.
Sastavljeno u Bruxellesu 15. prosinca 2014.

Labels: 10
3
15
18